ਆਸਤਾ ਨੇਲਸਨ
ਆਸਤਾ ਸੋਫੀ ਅਮਲੀ ਨੇਲਸਨ (11 ਸਤੰਬਰ 1881) - 24 ਮਈ 1972) ਇੱਕ ਡੈੱਨਮਾਰਕ ਦੀ ਖਾਮੋਸ਼ ਫਿਲਮ ਅਦਾਕਾਰਾ ਸੀ ਜੋ 1910 ਵਿਆਂ ਦੀਆਂ ਸਭ ਤੋਂ ਮਸ਼ਹੂਰ ਪ੍ਰਮੁੱਖ ਔਰਤਾਂ ਵਿੱਚੋਂ ਇੱਕ ਸੀ ਅਤੇ ਪਹਿਲੇ ਅੰਤਰਰਾਸ਼ਟਰੀ ਫਿਲਮ ਸਿਤਾਰਿਆਂ ਵਿੱਚੋਂ ਇੱਕ ਸੀ। ਨੇਲਸਨ ਦੀਆਂ ਸੱਤ ਫਿਲਮਾਂ ਜਰਮਨੀ ਵਿੱਚ ਬਣੀਆਂ ਸਨ ਜਿਥੇ ਉਹ ਸਿਰਫ਼ ਡਾਇ ਅਸਟਾ ( ਡੀ ਅਸਟਾ) ਵਜੋਂ ਜਾਣੀ ਜਾਂਦੀ ਸੀ। ਆਪਦੀਆਂ ਵੱਡੀਆਂ ਕਾਲੀਆਂ ਅੱਖਾਂ, ਮਖੌਟੇ ਵਰਗੇ ਚਿਹਰੇ ਅਤੇ ਲੜਕਿਆਂ ਵਰਗੇ ਡੀਲ ਡੌਲ ਲਈ ਮਸ਼ਹੂਰ, ਨੇਲਸਨ ਅਕਸਰ ਦੁਖਦਾਈ ਹਾਲਾਤਾਂ ਵਿੱਚ ਫਸੀਆਂ ਮਜ਼ਬੂਤ ਇੱਛਾਵਾਂ ਵਾਲੀਆਂ ਭਾਵੁਕ ਔਰਤਾਂ ਦੇ ਪਾਤਰ ਕਰਿਆ ਕਰਦੀ ਸੀ। ਉਸ ਦੀ ਅਦਾਕਾਰੀ ਦੇ ਕਾਮੁਕ ਸੁਭਾਅ ਦੇ ਕਾਰਨ, ਨੇਲਸਨ ਦੀਆਂ ਫਿਲਮਾਂ ਸੰਯੁਕਤ ਰਾਜ ਵਿੱਚ ਸੈਂਸਰ ਕੀਤੀਆਂ ਜਾਂਦੀਆਂ ਸਨ, ਅਤੇ ਉਸਦਾ ਕੰਮ ਅਮਰੀਕੀ ਦਰਸ਼ਕਾਂ ਲਈ ਮੁਕਾਬਲਤਨ ਓਟ ਵਿੱਚ ਰਿਹਾ। ਉਸ ਨੂੰ ਫਿਲਮੀ ਅਦਾਕਾਰੀ ਨੂੰ ਸਿੱਧੀ ਥੀਏਟਰੀਕਲਟੀ ਤੋਂ ਵਧੇਰੇ ਸੂਖਮ ਪ੍ਰਕਿਰਤੀਵਾਦੀ ਸ਼ੈਲੀ ਵਿੱਚ ਬਦਲਣ ਦਾ ਸਿਹਰਾ ਜਾਂਦਾ ਹੈ। ਨੇਲਸਨ ਨੇ 1920 ਵਿਆਂ ਦੇ ਦਹਾਕੇ ਦੌਰਾਨ ਬਰਲਿਨ ਵਿੱਚ ਆਪਣੇ ਫਿਲਮੀ ਸਟੂਡੀਓ ਦੀ ਸਥਾਪਨਾ ਕੀਤੀ, ਪਰ ਜਰਮਨੀ ਵਿੱਚ ਨਾਜ਼ੀਵਾਦ ਦੇ ਉਭਾਰ ਤੋਂ ਬਾਅਦ 1937 ਵਿੱਚ ਡੈਨਮਾਰਕ ਵਾਪਸ ਪਰਤ ਗਈ। ਉਸਦੇ ਬਾਅਦ ਦੇ ਸਾਲਾਂ ਵਿੱਚ ਨੇਲਸਨ ਇੱਕ ਨਿਜੀ ਸ਼ਖਸੀਅਤ ਦੇ ਤੌਰ ਤੇ ਵਿਚਰਨ ਲੱਗੀ, ਅਤੇ ਕੋਲਾਜ ਕਲਾਕਾਰ ਅਤੇ ਲੇਖਕ ਬਣ ਗਈ।